**Informatīvais ziņojums**

**“Par valstij dividendēs izmaksājamo valsts akciju sabiedrības “Elektroniskie sakari”**

**peļņas daļu par 2016. gadu”**

**Ievads**

Saskaņā ar Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 28. panta ceturto daļu un pamatojoties uz Ministru kabineta 2015. gada 22. decembra noteikumu Nr. 806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk - noteikumi Nr. 806) 14. punktu Pārresoru koordinācijas centrs (turpmāk – PKC) kā koordinācijas institūcija iesniedz Ministru kabinetam informatīvo ziņojumu “Par valstij dividendēs izmaksājamo valsts akciju sabiedrības “Elektroniskie sakari” peļņas daļu par 2016.gadu” (turpmāk – Informatīvais ziņojums).

Vides aizsardzības un reģionālās attīstības ministrija (turpmāk – VARAM) kā valsts akciju sabiedrības “Elektroniskie sakari” (turpmāk – VASES) kapitāla daļu turētāja 2017. gada 24. jūlijā ar pavadvēstuli Nr.1-14/5822 iesniedza PKC tālākai virzībai Ministru kabineta rīkojuma projektu “Par valstij dividendēs izmaksājamo valsts akciju sabiedrības “Elektroniskie sakari” peļņas daļu par 2016. gadu” (turpmāk – VARAM rīkojuma projekts) un tā anotāciju. VARAM rīkojuma projektā noteikts, ka saskaņā ar noteikumu Nr. 806 11.2.4. apakšpunktu noteikt, ka VASES nav jāmaksā dividendes no tīrās peļņas par 2016. gadu. VARAM kā kapitāla daļu turētājai nodrošināt, ka VASES 2016. gada tīrās peļņas daļa 56 530,10 *euro* apmērā tiek novirzīta jaunās Numerācijas datubāzes izstrādes 1.kārtai.

Par VARAM rīkojuma projektu un anotāciju FM un PKC ir sniegusi šādus atzinumus.

FM ar 2017.gada 29.jūnija atzinumu Nr.A-VARAM-9/5089 izteica iebildumu, ka neatbalsta VARAM rīkojuma projekta tālāku virzību, uzturot 2017.gada 30.maija atzinumā Nr. A-VARAM-9/445 izteikto iebildumu, ka rīkojuma projekta īstenošana radīs negatīvu ietekmi uz 2017. gada valsts budžeta ieņēmumiem.

PKC savā 2017. gada 6. jūnija atzinumā Nr.1.2-5.1/36 norādīja, ka neatbalsta VARAMpriekšlikumu par VASES 2016. gada tīrās peļņas 85 % apmērā (56 530,10 *euro*) novirzīšanu jaunās Numerācijas datubāzes izstrādes 1. kārtai. PKC vērsa uzmanību, ka PKC ir saskaņojis VASES vidēja termiņa darbības stratēģijas projektu, kurā plānots maksāt valstij dividendes atbilstoši normatīvajos aktos noteiktajam apmēram, kā arī stratēģijas īstenošanas periodā 2016.-2019.gadam, plānots saņemt ikgadēju valsts dotāciju 89 200 *euro* numerācijas datubāzes uzturēšanai. Turklāt plānots veikt arī investīcijas ilgtermiņa ieguldījumos no kārtējiem ieņēmumiem, pašu kapitāla un kredītresursu piesaistes. 2016.gadā veiktās valsts līdzdalības saglabāšanas nepieciešamības VASES izvērtējuma ietvaros, VASES kapitālsabiedrības statuss tika minēts kā priekšrocība finansējuma piesaistei ilgtermiņa investīciju veikšanai salīdzinājumā ar valsts aģentūras statusu un statusa maiņa minēta kā risks kvalitatīvu pakalpojumu nodrošināšanai ilgtermiņā. Ievērojot minēto, PKC savā atzinumā norādīja, ka, lai gūtu pārliecību, ka dividenžu neizmaksāšana ir vienīgais risinājums finansējuma piesaistei, lūdzam veikt izvērtējumu par alternatīvu finanšu piesaistes iespējām, atšifrēt pasākumus, kurus veic esošās numerācijas datu bāzes uzturēšanai piešķirtās valsts dotācijas ietvaros, izdevumu pozīcijas, kā arī pasākumus un to izdevumu pozīcijas, kurus plānots īstenot numerācijas datubāzes izstrādes 1. kārtā no neizmaksāto dividenžu apmēra (56 530,10 *euro*).

Ņemot vērā, ka no SIA “Linea Recta” 2015. gadā veiktā VASES Numerācijas datu bāzes izvērtējuma (turpmāk – izvērtējums) secināms, ka iespējama esošās numerācijas datu bāzes attīstība (potenciālās maksimālās izmaksas 172 000 + 40 000 *euro*) vai jauna risinājuma izstrāde (potenciālās maksimālās izmaksas 225 000 + 40 000 *euro*), PKC lūdza VARAM pamatot ieguldījumu numerācijas datu bāzes izstrādes veikšanas neatliekamību 2017. gadā, jo izvērtējumā konstatēts, ka esošā numerācijas datu bāze nodrošina minimālo nepieciešamo atbalstu atbilstoši normatīvajos dokumentos noteiktajam un tehnoloģiju novecošanās numerācijas datubāzes funkcionalitātei risku rada ilgtermiņā. PKC nevarēja sākotnēji atbalstīt VARAM priekšlikumu, kamēr negūst papildu būtisku informāciju, kas pamatotu investīciju nepieciešamību kapitālsabiedrībā. VARAM ņēma vērā PKC atzinumā norādīto – sniedza lūgto papildu informāciju un papildus vērsa uzmanību, ka numerācijas datu bāze ir valsts informācijas sistēma, un tās uzturēšanas izmaksas Valsts informācijas sistēmu likuma 7. panta otrajai daļai ir jāsedz no valsts budžeta līdzekļiem. Minētais arguments mainīja PKC iebilduma pamatojumu. Ņemot vērā, ka numerācijas datu bāzes uzturēšanai atbilstoši normatīvajiem aktiem noteikts konkrēts finansējuma avots (numerācijas datu bāzes uzturēšanai VASES saņem ikgadēju valsts budžeta dotāciju 89 237 *euro* gadā, taču VASES vērtējumā valsts budžeta dotācija sedz tikai numerācijas datu bāzes uzturēšanas izdevumus un šo finansējumu nav iespējams novirzīt jaunas numerācijas datubāzes izveides segšanai, turklāt sākot ar 2019.gadu datu bāzes ikgadējai uzturēšanai nepieciešami 99 237 *euro*), tad nav pamata šos izdevumus segt no VASES peļņas par sniegtajiem pakalpojumiem. Ievērojot, ka līdzīgā gadījumā, kad Ministru kabinets ar 2016. gada 22. augusta rīkojumu Nr. 463 “Par valstij dividendēs izmaksājamo valsts akciju sabiedrības "Ceļu satiksmes drošības direkcija", valsts akciju sabiedrības "Starptautiskā lidosta "Rīga"" un valsts akciju sabiedrības "Latvijas gaisa satiksme" peļņas daļu par 2015. gadu” atļāva segt no dividenžu maksājuma VAS “Latvijas gaisa satiksme” arī izdevumus, kurus atbilstoši Eiropas Savienības tiesību aktiem jāsedz valstij. Savukārt, lai kompensētu VAS “Latvijas gaisa satiksme” radušos ikgadējos izdevumus, kas rodas nodrošinot aeronavigācijas pakalpojumus militārās aviācijas lidojumiem, kas atbrīvoti no vienības maksas, Ministru kabinets 2017. gada 14. marta sēdē (prot. Nr. 12, §.12) nolēma, ka jautājumu par Satiksmes ministrijai papildu nepieciešamo finansējumu militārās aviācijas lidojumu aeronavigācijas izmaksu kompensācijai par 2016. gadu un turpmākajiem gadiem izskatīt Ministru kabinetā likumprojekta "Par valsts budžetu 2018. gadam" un likumprojekta "Par vidēja termiņa budžeta ietvaru 2018., 2019. un 2020. gadam" sagatavošanas procesā, ievērojot valsts budžeta finansiālās iespējas. Ņemot vērā Ministru kabineta praksi, PKC ieskatā Ministru kabinetam būtu jāpieņem konceptuāls lēmums par numerācijas datu bāzes uzturēšanas un attīstības finansēšanas mehānismu, izvērtējot iespēju tās uzturēšanu un attīstību finansēt no ieņēmumiem, kas gūti no numerācijas resursu pakalpojumu saņēmējiem, jo VASES dividenžu novirzīšana numerācijas datu bāzes funkcionalitātes nodrošināšanai un attīstībai var būt tikai kā ārkārtas risinājums.

Līdz ar to PKC 2017. gada 28. jūnijā elektroniski saskaņoja VARAM sagatavotos dokumentu projektus, ar piebildi, ka konkrētajā gadījumā pēc būtības nepieciešams Ministru kabineta konceptuāls lēmums par finansēšanas avotu numerācijas datu bāzes funkcionalitātes nodrošināšanai un attīstībai, kā arī efektīvas ierobežoto numerācijas resursu izmantošanas sekmēšanai. Šobrīd atbilstoši Ministru kabineta 2009.gada 11.augusta noteikumiem Nr.892 “Noteikumi par numerācijas lietošanas tiesību ikgadēju valsts nodevu” valsts nodevu par numerācijas lietošanas tiesībām maksā elektronisko sakaru komersants, kuram piešķirtas vai piešķirtas un pagarinātas īso kodu lietošanas tiesības.

Kapitālsabiedrību pārvaldības likuma 28. panta ceturtajā daļā noteikts, ka, ja PKC kā koordinācijas institūcija ar FM un valsts kapitāla daļu turētāju nevienojas par prognozējamo peļņas daļu, kas izmaksājama dividendēs, un dividendēs izmaksājamo peļņas daļu, koordinācijas institūcija sagatavo informatīvo ziņojumu Ministru kabinetam, kas pieņem valsts kapitāla daļu turētājam saistošu lēmumu. Savukārt noteikumu Nr. 806 14. punktā noteikts, ka, ja valsts kapitāla daļu turētājs šo noteikumu 13. punktā minētajā termiņā nevienojas ar FM un koordinācijas institūciju par tā iesniegto priekšlikumu, koordinācijas institūcija atbilstoši Kapitālsabiedrību pārvaldības likumā noteiktajam iesniedz Ministru kabinetā informatīvo ziņojumu un attiecīgu Ministru kabineta rīkojuma projektu. Ministru kabineta pieņemtais lēmums ir saistošs valsts kapitāla daļu turētājam.

Gadījumos, kad noteikumu Nr. 806 noteikto nosacījumu izpilde būtu pretrunā ar valsts interesēm vai labas pārvaldības principiem, Ministru kabinets var pieņemt lēmumu par mazāku dividendēs izmaksājamās peļņas daļu, lēmuma pieņemšanā ievērojot [Kapitālsabiedrību pārvaldības likuma](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [28. pantā](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p28) noteikto kārtību.

**Valsts akciju sabiedrība “Elektroniskie sakari” un VARAM viedoklis**

VARAM rīkojuma projekta anotācijā norādīja šādu informāciju:

1. Saskaņā ar VASES darbības stratēģijas projektu un atbilstoši likuma “Par valsts budžetu 2017. gadam” ir paredzēts, ka VASES par 2016. gada pārskata gadu dividendēs valstij jāiemaksā 85 procenti no VASES tīrās peļņas (faktiski - 56 530,10 *euro*)*.* Minētās stratēģijas projektu ir saskaņojis PKC un Satiksmes ministrija kā nozares ministrija. Vienlaikus VASES stratēģija nosaka, ka “ņemot vērā esošās Numerācijas datubāzes darbības būtiskos riskus, nepieciešama nekavējoša jaunas Numerācijas datubāzes izstrāde. Numerācijas datubāzes uzturēšana ir valsts pārvaldes funkcija, kas VASES ir deleģēta ar Elektronisko sakaru likumu. Līdz ar to datubāzes izveidošanai tika pieprasīti līdzekļi no valsts budžeta, kā arī izvērtēti citi iespējamie finansēšanas risinājumi. Ministru kabineta 2017.gada 8. un 12.septembra sēdēs, izskatot jautājumu par ministriju budžeta prioritārajiem pasākumiem 2018., 2019. un 2020. gadam, netika atbalstīts VARAM prioritārā pasākuma pieprasījums papildu finansējumam Numerācijas datu bāzes izstrādei un uzturēšanai. Kā viens no iespējamajiem risinājumiem tiek izskatīts VASES peļņas daļas (dividenžu) saglabāšana uzņēmuma rīcībā šī mērķa īstenošanai. Ņemot vērā veiktā audita rezultātus, jaunas datubāzes izveidošanas izmaksas ir 245 000 *euro*, t.sk. PVN. Līdz ar to VASES finanšu mērķi, rādītāji un citi Stratēģijas finanšu aprēķini tiks koriģēti, ņemot vērā valsts piešķirto papildus finansējumu Numerācijas datubāzes izveidošanai un citus šo jautājumu ietekmējošus aspektus”.

2. VARAM ir saņēmusi VASES priekšlikumu 85 procentus no VASES tīrās peļņas (56 530,10 *euro*)saglabāt VASES rīcībā – jaunas valsts informācijas sistēmas “Numerācijas datubāze” izveidošanas uzsākšanai un ir sagatavots VARAM rīkojuma projekts. Saskaņā ar noteikumu Nr. 806 9. punktu, valsts kapitāla daļu turētājs nodrošina, ka dalībnieku (akcionāru) sapulce ne vēlāk kā divus mēnešus pēc kapitālsabiedrības gada pārskata apstiprināšanas pieņem lēmumu par dividendēs izmaksājamo peļņas daļu procentos no kapitālsabiedrības tīrās peļņas atbilstoši kapitālsabiedrības stratēģijā noteiktajam. VASES akcionāru sapulce notika 2017. gada 15. maijā, līdz ar to jautājums par VASES valstij dividendēs izmaksājamo peļņas daļu par 2016. gadu bija ne vēlāk kā līdz 2017. gada 15. jūlijam.

3. VASES 2016. gada pārskata perioda tīra peļņa ir 66 506,00 *euro*. Numerācijas datubāze ir valsts informācijas sistēma. Atbilstoši Elektronisko sakaru likumam Numerācijas datubāze:

- kalpo kā pirmavots valsts numerācijas nodevas aprēķināšanai par piešķirtajām numerācijas tiesībām gadījumos, kad šāda nodeva tiek piemērota;

- kalpo kā pirmavots par piešķirtajām numerācijas tiesībām (informācijas sniegšana datubāzei ir attiecināma uz visiem elektronisko sakaru komersantiem, kuriem ir piešķirtas numerācijas tiesības);

- nodrošina komersantam un Sabiedrisko pakalpojumu regulēšanas komisijai piekļuvi numerācijas resursiem (Numerācijas datubāzē tiek ievadītas izmaiņas) un uzkrātajai informācijai par numerācijas izmantošanu;

- satur informāciju par piešķirtajām, pagarinātajām, anulētajām un tālāk nodotajām numerācijas lietošanas tiesībām, un komersanta iesniegtu informāciju par numerācijas faktisko izmantošanu.

Atbilstoši Valsts informācijas sistēmu likuma 7. pantam: “(1) Valsts informācijas sistēmas uzturēšanai nepieciešamos līdzekļus plāno un pieprasa valsts informācijas sistēmas pārzinis. (2) Valsts informācijas sistēmas tiek uzturētas gadskārtējā valsts budžeta līdzekļu ietvaros.” Numerācijas datubāzi atbilstoši elektronisko sakaru likuma deleģējumam uztur VASES. Numerācijas datubāze kā valsts informācijas sistēma nodrošina valsts funkciju izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu. Numerācijas datubāze nodrošina elektronisko sakaru komersantiem un Sabiedrisko pakalpojumu regulēšanas komisijai (turpmāk – Regulators) piekļuvi numerācijas datubāzei, lai ievadītu izmaiņu datus un piekļūtu uzkrātai informācijai par numerācijas izmantošanu. Numerācijas datubāze satur informāciju par elektronisko sakaru komersantam piešķirtajām, pagarinātajām, anulētajām un tālāk nodotajām numerācijas lietošanas tiesībām, un komersanta iesniegtu informāciju par numerācijas faktisko izmantošanu. Numerācijas datubāze ir vienīgā valsts tiesiskā datu sistēma, kurā Regulators iegūst datus par numerācijas statusu: lietošanas apjomu un veidu. Tā ietver nacionālā ierobežotā resursa – numerācija – uzraudzības, kā arī pārvaldības, kontroles nodrošināšanu un valsts nodevas administrēšanu. Numerācijas datubāze ir vienīgā valsts informācijas sistēma, no kuras tiek iegūti dati ikgadējās valsts nodevas aprēķināšanai par numerācijas lietošanas tiesībām. Nodevu maksā elektronisko sakaru komersanti par katru īso kodu, uz kuru ir piešķirtas vai piešķirtas un pagarinātas numerācijas lietošanas tiesības. Par numerācijas lietošanas tiesībām ikgadēja valsts nodeva tiek ieskaitīta valsts budžetā.

4. Ministru kabineta 2014. gada 21. janvāra noteikumi Nr. 45 „Numerācijas pārvaldīšanas kārtība, izveidojot un uzturot numerācijas datubāzi” (turpmāk – noteikumi) nosaka kārtību, kādā tiek uzturēta valsts funkciju izpildei nepieciešamās informācijas apkopošana, uzkrāšana un apstrādāšana. VASES kā valsts informācijas sistēmas pārzinim, atbilstoši Valsts informācijas sistēmas likuma 8. pantam un 14. pantam ir jānodrošina datu, kas fiksē numerācijas resursa izmantošanu valstī drošība, kvalitāte un pieejamība.

Lai nodrošinātu valsts deleģēto funkciju izpildi, VASES esošo valsts informācijas sistēmu – Numerācijas datubāzi izveidoja 2005. gadā par saviem līdzekļiem. VASES 2015. gadā veica numerācijas datubāzes funkcionālo un drošības auditu, kā rezultātā tika sagatavots detalizēts atzinums un Numerācijas pārvaldības attīstības plāns. Audits secinājis, ka numerācijas datubāze ir morāli un fiziski novecojusi, tās izstrādes tehnoloģijas ilgstoši vairs netiek attīstītas, tādējādi nav iespējams atjaunināt un uzturēt programmatūru, kas rada būtiskus drošības un funkcionalitātes riskus numerācijas datubāzes darbībai. Secināts arī, ka no informācijas sistēmas darbības drošības, funkcionalitātes un ekonomiskuma viedokļa optimāla būtu jaunas numerācijas datubāzes izstrāde un numerācijas datubāzē esošo datu migrācija jaunā programmatūrā.

Līdz ar to, ņemot vērā esošās numerācijas datubāzes darbības būtiskos riskus, nepieciešama nekavējoša jaunas Numerācijas datubāzes izstrāde. Kapitālieguldījumu veikšana esošajā Numerācijas datubāze salīdzinoši būtu uzskatāms kā īstermiņa risinājums un ilgtermiņā radītu augstākas uzturēšanas izmaksas, kā arī nenodrošinātu pietiekami augstu funkciju veikšanas kvalitāti. Jauna Numerācijas datubāzes izstrāde, izstrādātāju izvēloties publiskā iepirkuma rezultātā, nodrošina plašākas iespējas piesaistīt pakalpojuma sniedzēju, lielāku konkurenci piegādāju starpā un līdz ar to konkurētspējīgāku piedāvājumu nepieciešamā risinājuma mērķu sasniegšanai. Izvēloties izstrādāt jaunu Numerācijas datubāzi tiek iegūtas arī plašākas iespējas definēt izmantojamās tehnoloģijas, noteikt vēlamos attīstības scenārijus, kā arī noteikt prasības informācijas pārvaldībai, t.sk., informācijas apmaiņai ar komersantiem.

Tā kā Numerācijas datubāzes uzturēšana VASES ir deleģēta ar Elektronisko sakaru likumu, līdzekļu piešķiršana valsts informācijas sistēmas Numerācijas datubāzes izveidošanai nav uzskatāma par atbalstu komercdarbībai.

5. Peļņas daļas saglabāšana VASES rīcībā jaunas Numerācijas datubāzes izveidošanai šajā gadījumā ir saskaņā ar noteikumu Nr.806 12.2.apakšpunktu, kas noteic: “īpašos gadījumos, lai nodrošinātu Eiropas Savienības vai Latvijas Republikas normatīvajos aktos, Latvijai saistošajos starptautiskajos līgumos noteikto, kapitālsabiedrībai ir pienākums turpmākajos pārskata gados īstenot pasākumus, kuru nodrošināšanai nepieciešams ieguldīt papildu finanšu līdzekļus, lai veicinātu kapitālsabiedrības darbības virzieniem atbilstošu pakalpojumu kvalitātes un pieejamības uzlabošanu, un (vai) samazināt pakalpojuma tarifu tā lietotājiem”. VASES peļņas daļas summas apmērā ir iespējams veikt sistēmas migrāciju uz mūsdienīgām tehnoloģijām, nemainot funkcionalitāti, kā arī veikt atsevišķus uzlabojumus lietotāja saskarnei. Galvenais ieguvums būtu Numerācijas datubāzes drošības uzlabojumi.

**Priekšlikumi**

**Ministru kabineta rīkojuma projektam par valstij dividendēs izmaksājamo peļņas daļu**

Ievērojot to, ka VARAM noteikumu Nr. 806 13. punktā minētajā termiņā nav vienojies ar FM par tās iesniegto priekšlikumu, Ministru kabinets pieņem valsts kapitāla daļu turētājam saistošu lēmumu.

Pamatojoties uz saņemtajiem atzinumiem un papildu informāciju Informatīvā ziņojuma sagatavošanas laikā, PKC kā koordinācijas institūcija atbilstoši Kapitālsabiedrību pārvaldības likumā noteiktajam iesniedz Ministru kabinetā Informatīvo ziņojumu un attiecīgu Ministru kabineta rīkojuma projektu:

PKC izteiktais priekšlikums ietverts rīkojuma projektā, ar kuru paredzēts noteikt, ka:

1. Atbalstīt Vides aizsardzības un reģionālās attīstības ministrijas kā valsts akciju sabiedrības “Elektroniskie sakari” (vienotais reģistrācijas Nr. 40003021907) kapitāla daļu turētāja priekšlikumu, ka valsts akciju sabiedrības “Elektroniskie sakari” 2016. gada tīrās peļņas daļa 56 530,10 euro apmērā tiek novirzīta jaunās Numerācijas datubāzes izstrādes 1.kārtai.

Papildus PKC sagatavojis Ministru kabineta protokollēmuma projektu, kurā dots šāds uzdevums:

“2. Uzdot Vides aizsardzības un reģionālās attīstības ministrijai sadarbībā ar Sabiedrisko pakalpojumu regulēšanas komisiju līdz 2017.gada 31.decembrim izvērtēt Numerācijas datubāzes uzturēšanas un attīstības finansēšanas mehānismu, izvērtējot iespēju tās uzturēšanu un attīstību finansēt no ieņēmumiem, kas gūti no maksājumiem par numerācijas resursu lietošanas tiesībām.”.

Ministru prezidents M.Kučinskis

Vīza:

Pārresoru koordinācijas centra

vadītājs P.Vilks

25.10.2017 10:37

2301

S. Ozola

67082815, Sarmite.Ozola@pkc.mk.gov.lv